Louk 14
Jézi Djéwi Yon Nonm
1Yon jou sabaf Jézi alé manjé lakay yonn an sé chèf Fawizyen-an, èk sé moun-an té ka véyé Jézi byen. 2La té ni yon nonm ki té vini oti Jézi, i té ni dé janm li èk bwa'y anflé. 3Jézi mandé sé titja lwa sé Jwif-la èk sé Fawizyen-an, "Ès lwa nou ka di nou sa djéwi anlè jou sabaf-la, ében ès i di non, pa fè sa?" 4Mé yo pa té sa di anyen. Jézi pwan nonm-lan, i djéwi'y épi i di'y alé.
5Jézi mandé yo, "Si zòt pyès té ni yon gason ében yon bèf ki tonbé andidan yon pi, ès zòt pa té kay hédi'y sòti la menm, menm anlè jou sabaf-la?" 6Mé yo pa té sa wéponn sa.
Mannyè Pou Abésé Kò'w Èk Pou Fè Bon
7Lè Jézi wè mannyè sé moun-an ki té envité pou manjé-a té ka chwazi sé plas-la ki pli enpòtan-an pou yo asid, i di pawabòl sala ba yo tout. 8"Lè yon moun envité'w adan yon fèt mawiyaj, pa asid an plas-la ki pli enpòtan-an. Pitèt yon moun ki pli enpòtan pasé'w té envité, 9èk mèt fèt-la ki envité zòt toulé dé-a kay vini èk di'w, 'Ba li plas sala.' Lè sala ou kay hont èk ou kay ni pou asid adan yon lòt plas ki mwens enpòtan. 10Pito, lè on moun envité'w adan yon fèt, alé èk asid koté-a ki mwens enpòtan-an. Kon sa mèt fèt-la kay di'w, 'Vini, jan mwen, adan yon plas ki pli mèyè!' Sa kay ba'w lonnè wèspé an zyé lézòt sé moun-an. 11Paski tout moun ki ka lévé kò yo anlè kay abésé, èk tout moun ki abésé kò yo, Bondyé kay lévé yo mouté."
12Kon sa Jézi di mèt fèt-la, "Lè ou bay yon déjinen ében yon dinen, pa envité jan'w ében fwè'w ében lafanmi'w ében sé vwézinaj ou-a ki wich-la, paski yo kay envité'w déviwé èk an mannyè sala yo kay péyé'w pou sa ou fè-a. 13Lè ou bay yon fèt, envité lé maléwé, sé enfimité-a, sé sa ki ka bwété-a èk sé avèg-la 14èk ou kay ni bennédiksyon, paski yo pa sa péyé'w déviwé. Bondyé kay péyé'w lè sé bon moun-an kay wésisité."
Pawabòl-la Konsèné Gwan Fèt-la
(Mafyou 22:1-10)
15Lè yonn anpami sé nonm-lan ki té ka asid a tab épi'y-la tann sa, i di Jézi, "Lè Bondyé kay kondwi toupatou èk i kay tjenn fèt li, nonm sala i kay envité-a kay viv éwé!"
16Mé Jézi di yo, "La té ni on nonm ki bay an gwan fèt èk i envité an chay moun. 17Lè i té lè pou fèt-la koumansé i voyé sèvant li di sé moun-an i té envité-a, 'Vini. Tout bagay ja pawé apwézan.'
18"Mé lè i alé yo tout koumansé ka fè èskiz. Pwèmyé-a di, 'Mwen genyen an mòso tè èk mwen ni pou alé wè'y. Souplé èskizé mwen.'
19"An lòt di, 'Fini mwen fini achté dis towo bèf. Mwen ni pou ay ègzanminé yo. Souplé èskizé mwen.'
20"Èk lòt-la di, 'Fini mwen fini mayé, èk sé pou wézon sala mwen pa sa vini.'
21"Kon sa sèvant-lan viwé épi i alé di mèt li sa. Mèt-la té faché èk i di'y, 'Alé an tout gwan chimen èk an tout ti chimen an vil-la èk mennen isi-a tout pòv, tout sa ki enfim, tout avèg.'
22"Apwé i fini, sèvant-lan di mèt li, 'Mwen ja fè tout sa ou di mwen fè èk la ni lè toujou.'
23"Kon sa mèt-la di sèvant-lan, 'Alé an bitasyon-an an tout gwan chimen èk tout ti twas èk fè sé moun-an vini, pou kay mwen sa plen. 24Èk mwen ka di zòt sa, pa yonn adan sé moun-an mwen té envité avan-an ki kay gouté manjé-a mwen pwépawé pou fèt sala.' "
Ki Sa I Ka Kouté Pou Swiv Jézi
(Mafyou 10:37-38; 5:13; Mak 9:50)
25An chay moun té ka alé ansanm épi Jézi. I tounen épi i di yo, 26"Pyès moun ki vini oti mwen pa sa disip mwen tout tan i pa kontan mwen plis pasé papa'y, manman'y, madanm li, ich li, fwè'y ében sésé'y, èk pasé kò i menm. 27Moun-an ki pa pwan kwa'y épi swiv mwen-an pa sa on disip mwen.
28"Sé kon sa i yé, si yonn anpami zòt vlé bati yon gwo kay, ou kay asid èk katjilé konmen lajan i kay kouté'w pou wè si ou kay ni asé lajan pou fini twavay sala. 29Si ou pa fè sa èk ou pa sa fini gwo kay sala apwé ou fini fondasyon-an, tout moun ki wè sa ki fèt-la kay pwan'w sèvi widitjil. 30Yo kay di, 'Nonm sala koumansé bati yon gwo kay mé i pa sa fini twavay-la.'
31"Ében si yon wa alé èk dis mil sòlda pou goumen èk yon lòt wa ki ni ven mil sòlda, wa-a ki ni mwens sòlda kay asid avan èk gadé si sé sòlda'y-la kay sa goumen kont sé sòlda lòt wa-a. 32Si yo pa fò asé pou yo fè sa, i kay voyé konmisyonnè alé oti lòt wa-a padan i yon bon distans ka vini, pou mandé'y, 'Ki sa pou nou fè pou mété lapé?' 33Èk an menm mannyè-a ou ni pou katjilé asou sa ki ka wivé'w, paski pyès moun pa sa disip mwen tout tan i pa kité tout sa i ni pou swiv mwen.
34"Paski sé moun mwen-an, yo menm kon sèl, èk zòt tout sav ki sèl sé on bagay ki bon, mé si sèl-la pèd sistans li la pa ni pyès mannyè pou fè'y salé ankò. 35I pa menm bon pou mété an tè ében pou mété adan fimyé, sé jété pou jété'y. Zòt tout sa ki la-a, si zòt ni zòwèy pou tann, kouté byen sa mwen ka di zòt-la."